Nico van Vuuren verongeluk ná rooftogNico van Vuuren. Foto: Facebook Kapt. Leonard Hlathi, woordvoerder van die polisie in Mpumalanga, het Sondagaand aan Maroela Media gesê dat drie mans Saterdag ŉ slaghuis in Komatipoort beroof het waarna hulle op die vlug geslaan het. Hlathi sê die mans se wegkommotor het teen Van Vuuren se motor gebots. Van Vuuren sowel as die drie vermeende rowers is op die toneel dood. Die polisie het beslag gelê op twee vuurwapens en kontant wat vermoedelik tydens die rooftog gesteel is. Erna Janse van Rensburg, Van Vuuren se vriendin Maryke se ma, het op Facebook gesê dat Nico op pad was om sy jonger broer by die Komatipoort-pad te gaan oplaai toe die ongeluk plaasgevind het. Die Blou Bulle Rugby-unie (BBRU) het Sondag sy meegevoel betuig met Van Vuuren se afsterwe. “Die BBRU se gebede en gedagtes is by sy ouers en familie.” Van Vuuren het stut of haker vir die Bulle gespeel. Hy is ŉ oud-leerling aan die Hoërskool Nelspruit.